Document ID: 32007D0312

A BIZOTTSÁG HATÁROZATA
(2007. április 27.)
a 2006. évi franciaországi madárinfluenza leküzdését célzó biztonsági intézkedéseket szolgáló közösségi pénzügyi hozzájárulás odaítéléséről
(az értesítés a C(2007) 1821. számú dokumentummal történt)
(Csak a francia nyelvű szöveg hiteles)
(2007/312/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 3. cikke (3) és 3a. cikke (1) bekezdésére,
mivel:
(1)
A 90/424/EGK határozat meghatározza azokat az eljárásokat, amelyek a különleges állat-egészségügyi intézkedésekhez, beleértve a biztonsági intézkedésekhez történő közösségi pénzügyi hozzájárulásokat szabályozzák. A 2006/53/EK határozattal (2) módosított 90/424/EGK határozat közösségi pénzügyi hozzájárulást biztosít a tagállamok számára a madárinfluenza felszámolásával kapcsolatosan felmerülő bizonyos költségek fedezésére.
(2)
2006-ban Franciaországban madárinfluenza tört ki. E betegség megjelenése komoly veszélyt jelent a Közösség állatállományára nézve. Franciaország a 90/424/EGK határozat 3a. cikke (2) bekezdésének megfelelően intézkedéseket hozott a járvány leküzdésére.
(3)
A közösségi pénzügyi hozzájárulás kifizetésének a következők a feltételei: a tervezett intézkedéseket valóban végrehajtották, és az illetékes hatóságok a meghatározott határidőn belül a Bizottság rendelkezésére bocsátották az összes szükséges információt.
(4)
A 90/424/EGK határozatnak a 2006/53/EK határozattal történt módosítását követően a madárinfluenza már nem tartozik a 90/424/EGK tanácsi határozat bizonyos járványos állatbetegségek elleni biztonsági intézkedéseire és a kampány közösségi finanszírozására vonatkozó szabályok megállapításáról szóló, 2005. február 28-i 349/2005/EK bizottsági rendelet (3) hatálya alá. Emiatt e határozatban külön rendelkezni kell arról, hogy a Franciaországnak odaítélendő pénzügyi hozzájárulásra a 349/2005/EK rendeletben meghatározott szabályok vonatkoznak.
(5)
A 90/424/EGK határozat 3a. cikke (3) bekezdése szerint a közösségi pénzügyi hozzájárulásnak a tagállamot terhelő támogatható költségek 50 %-át kell kitennie.
(6)
Franciaország teljes mértékben eleget tett a 90/424/EGK határozat 3. cikke (3) bekezdésében és a 3a. cikke (2) bekezdésében meghatározott technikai és igazgatási kötelezettségeknek. Franciaország 2006. március 24-én továbbította a Bizottsághoz a járványra vonatkozóan felmerülő költségekkel kapcsolatos információkat.
(7)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Közösségi pénzügyi hozzájárulás
(1) Franciaország közösségi pénzügyi hozzájárulásban részesülhet azon költségekre vonatkozóan, amelyek e tagállam számára a 2006. évi madárinfluenza leküzdését célzó, a 90/424/EGK határozat 3a. cikkének (2) bekezdése szerinti intézkedésekkel kapcsolatosan merültek fel.
Ez a pénzügyi hozzájárulás a közösségi támogatásban részesíthető felmerülő kiadások 50 %-át jelenti.
(2) E határozat alkalmazásában a 349/2005/EK rendelet 2-5., 7. és 8. cikkét, 9. cikke (2), (3) és (4) bekezdését és 10. cikkét kell értelemszerűen alkalmazni.
2. cikk
Címzett
Ennek a határozatnak a Francia Köztársaság címzettje.
Kelt Brüsszelben, 2007. április 27-én.

Labels: 19
20
0
6
18
15